**Opfordring til at give tilbud**

**(Tilbudsmateriale)**

1. **Udbud af driften af Caféen i Tingbjerg Bibliotek & Kulturhus, Skolesiden 4, 2700 Brønshøj**

Københavns Kommune, Kultur- og Fritidsforvaltningen, Kultur N, Tingbjerg Bibliotek & Kulturhus, udbyder herved forpagtningen af Caféen i Tingbjerg Bibliotek & Kulturhus.

Cafédriften udbydes for en **periode af 4 år,** og kontrakten er gensidigt uopsigelig i et år efter overtagelsen. Forpagtningskontrakten skal senest efter udløbet af de 4 år genudbydes. Forpagter har ikke fortrinsret ved ny indkaldelse af tilbud.

1. **Indledning**
	1. I det følgende redegøres der for en række faktiske oplysninger til brug for tilbudsgivernes afgivelse af tilbud, herunder de krav som Københavns Kommune, Kultur- og Fritidsforvaltningen stiller til indholdet af tilbuddene m.v.

 Nærværende tilbudsproces foretages ikke som et EU-udbud i henhold til reglerne i EU-udbudsdirektiverne, da der ikke er tale om en udbudspligtig ydelse efter direktivet. Processen vil følge beskrivelsen i dette materiale og er nærmere beskrevet under punkt 7.

* 1. Tilbudsmaterialet består af:
* Dette tilbudsmateriale med tilhørende bilag, jf. bilagsoversigt i afsnit 11.
	1. Enhver tilbudsgiver bærer selv ansvar for at have modtaget samtlige bilag.

|  |
| --- |
| TILBUDSFRISTEN ER søndag d. 05. august 2018, kL12.00 |

**3. Ordregiver**

Københavns Kommune
Kultur- og Fritidsforvaltningen

Kultur N

Tingbjerg Bibliotek & Kulturhus
Skolesiden 4

2700 Brønshøj

**4. Profil for Tingbjerg Bibliotek & Kulturhus**

Tingbjergs nye bibliotek og kulturhus åbner i september 2018 i en fantastisk nybygning tegnet af en af Danmarks førende tegnestuer; COBE arkitekter. COBE står også bag Nørreport Station, Ragnarock - Danmarks Rockmuseum og masterplanen for Papirøen i København samt mange andre projekter.

Tingbjergs nye Bibliotek & Kulturhus bliver et moderne kulturtilbud i fire etager, elegant indlejret i Tingbjergs karakteristiske gule murstensbyggeri, tegnet af arkitekt Steen Eiler Rasmussen i 1950’erne. Bydelen Tingbjerg er nabo til de smukke og meget besøgte naturområder Utterslevmose, Gyngemosen og Vestvolden.

Huset er indrettet med en stor sal, der kan rumme større kulturarrangementer, møder og konferencer, og med plads til ca. 100 pers. Derudover er der bibliotek i flere planer samt yderligere to mødelokaler med plads til ca. 30 pers. i alt og værkstedsfaciliteter. Caféområde og køkken er placeret centralt i husets stueetage og med mulighed for udeservering på en ny-anlagt forplads.

Kulturhuset er bygget i sammenhæng med Tingbjerg Skole, der også huser Tingbjerg Svømmehal og en stor idrætshal med foreningsaktiviteter i eftermiddags- og aftentimerne.

Tingbjerg er i gang med en større byudvikling, hvor der de kommende år vil blive bygget ca. 2.400 nye attraktive boliger til børnefamilier, unge og ældre på Lille Torv – tæt på kulturhuset. Sammen med kulturhuset er det første skridt på vejen til at skabe en ny grøn, aktiv og åben boligby i Tingbjerg. Her vil også komme en større dagligvarebutik, som også vil kunne tiltrække en del besøgende fra Brønshøj og Husum.

Det er Kultur N under Kultur- og Fritidsforvaltningen, der skal drive huset bl.a. på baggrund af gode erfaringer fra Biblioteket Rentemestervej, der med ca. 400.000 besøgende om året har spillet en lignende rolle som dynamo i Nordvestkvarteret/Bispebjerg.

<http://www.cobe.dk/project/tingbjerg-library>

**Kulturhusets vision**

Visionen for det nye hus er at skabe et dynamisk og levende kulturhus med engagerende kulturarrangementer, inspirerende læringsaktiviteter og kreative værksteder. Huset skal være det naturlige mødested for området og et sted, der også trækker københavnere fra andre bydele til arrangementer i huset for at se den unikke arkitektur eller besøge caféen.

**Om caféen**

I kulturhusets stueetage er der indrettet køkken og café med mulighed for udeservering på en nyanlagt solrig plads.

**4.1 Ramme for cafédrift i Kultur- og Fritidsforvaltningen**

Kultur- og Fritidsudvalget (KFU) ønsker at fremme socialt ansvarlig cafédrift. Det forventes derfor, at en kommende forpagter vil arbejde efter de af KFU vedtagne pejlemærker for cafedrift, der er udviklet i samarbejde med en række kultur- og fritidsinstitutioner:

Pejlemærker for cafédriften i Københavns Kommunes kultur- og fritidsinstitutioner:

**1. Sunde, bæredygtige og nærende måltider af høj kulinarisk kvalitet**

**2. Socialt ansvarlig drift og iværksætteri**

**3. Caféen som en del af kultur- og fritidsinstitutionen**

**4. Maden og måltidet som lokalt og socialt samlingspunkt**

**1. Sunde, bæredygtige og nærende måltider af høj kulinarisk kvalitet**

Kultur- og fritidsinstitutionerne skal være et sted, der tilbyder sunde, bæredygtige og nærende måltider, der har høj kulinarisk kvalitet og lever op til Københavns Kommunes ambition om 90 % økologi i kommunens institutioner. Forpagteren eller den cafeansvarlige skal derfor arbejde ud fra et koncept, der lægger vægt på:

Madhåndværk: Der laves sund mad fra bunden med sæsonens friske råvarer og godt håndværk. Der sigtes på 90 % økologiske råvarer og tilbydes økologiske drikkevarer, så der tages hensyn til klima, dyrevelfærd og miljø.

Sanseoplevelsen: Der serveres velsmagende og varieret mad, så måltiderne bliver sanseoplevelser, de besøgende kan glæde sig over.

Planlægning: Der arbejdes bevidst med at styre indkøb og menuplanlægning, så der er råd til økologi og madglæde. Der arbejdes herunder målrettet med at minimere madspild.

Den rette ernæring: Der er fokus på, at maden møder de forskellige besøgendes ernæringsmæssige behov på en måde, så sundhed og madglæde går hånd i hånd.

Måltidet i hverdagen: Der skabes gode rammer og fysiske rum for maden og måltiderne.

Den spisende i centrum: Der er fokus på de besøgendes forskellige madkultur og præferencer uden at gå på kompromis med kvaliteten.

Kommunikation: Der kommunikeres aktivt og levende om maden og måltiderne.

Københavns Kommune har et mål om, at 90 % af mad og drikkevarer skal bestå af økologiske varer, og forpagter forventes at arbejde på at efterleve dette mål gerne ved hjælp af certificering gennem det økologiske spisemærke, som er Fødevarestyrelsens økologicertificering for spisesteder. Hvis Forpagter skal leve fuldt op til målet om 90 % økologi, vil det svare til et guldmærke (90 % økologi). Der findes også et sølvmærke (60-90 %økologi) og et bronzemærke (30-60 % økologi).

Se mere på: <http://restaurant.oekologisk-spisemaerke.dk/>

Her kan hentes hjælp og vejledning for dem, der ikke har tidligere erfaring med ordningen.

2. **Socialt ansvarlig drift og iværksætteri**

Kultur- og fritidsinstitutionerne skal være socialt ansvarlige samt fremme beskæftigelse og iværksætteri. Forpagteren eller den cafeansvarlige skal derfor kunne drive en økonomisk sund forretning, samtidig med at forpagteren tager et socialt ansvar og understøtter iværksætteri. Forpagteren eller institutionen, som arbejdsgiver, kan eksempelvis tage socialt ansvar enten ved ansættelse af socialt udsatte borgere eller mennesker med fysiske eller psykiske funktionsnedsættelser. Forpagteren kan også leve op til det sociale ansvar ved i sig selv at være en socialøkonomisk virksomhed. Iværksætteri kan eksempelvis understøttes ved, at forpagteren selv er iværksætter eller ved at forpagteren samarbejder med iværksættere. Der vil blive lagt positivt vægt på virksomheder, som er registrerede som socioøkonomisk virksomhed.

**3. Caféen som en del af kultur- og fritidsinstitutionen**

Kultur- og fritidsinstitutionerne skal fungere og fremstå som en helhed, og de besøgende skal have en oplevelse af, at caféen er en del af institutionen. Forpagteren eller den caféansvarlige skal derfor se sig selv som en samarbejdspartner, der er en integreret del af huset og samarbejder med resten af institutionen om initiativer og aktiviteter.

**4. Maden og måltidet som lokalt og socialt samlingspunkt**

Kultur- og fritidsinstitutionerne skal udnytte maden og måltidet som socialt samlingspunkt og sætte maden i centrum som kultur og aktivitet i sig selv. Forpagteren eller den caféansvarlige skal derfor tilbyde et koncept, hvor maden i sig selv er et kulturelt trækplaster og afvikle arrangementer, hvor maden og måltidet fungerer som lokalt samlingspunkt for byens borgere på tværs af alder og baggrund. Forpagteren skal desuden være indstillet på at samarbejde med andre lokale aktører, institutioner og organisationer med henblik på at gøre kultur- og fritidsinstitutionen til et lokalt samlingssted.

**5. Ejerforhold og ledelsesforhold og dialog**

Tingbjerg Bibliotek & Kulturhus’ ledelse har det økonomiske og personalemæssige ansvar for Tingbjerg Bibliotek & Kulturhus’ virksomhed og varetager den daglige drift. Bestyrelsen varetager sager om den fysiske drift og vedligeholdelse af bygningen.

Der afholdes jævnlige møder mellem ledelsen og forpagteren for at sikre koordination af aktiviteter og drøftelse af spørgsmål om driften.

### 6. Væsentlige forudsætninger ved tilbuddet

**6.1.** *Caféens drift i forhold til driften af resten af Tingbjerg Bibliotek og Kulturhus.*

Ønsket er, at caféen kan bidrage til, at huset bliver det naturlige mødested i området, hvor der pt. ikke er andre caféer. Mulighederne er mange:

Caféen kan være stedet, hvor husets besøgende kan nyde en god kop kaffe.

Caféen kan være omdrejningspunkt for fællesspisning og folkekøkken, også når huset rummer debat-, forfatter- teater- eller musikarrangementer. Studerende fra områdets kollegium kan mødes i caféen og drikke kaffe, og besøgende på skolen, i svømmehallen og i skolens sportshal får med caféen et oplagt og indbydende mødested tæt på.

Samtidig kan caféen levere mødeforplejning til møder, konferencer og rundvisninger i huset.

Caféen bliver en integreret del af husets funktioner i stueetagen. Serveringsarealet er på ca. 105 m². I caféen er der placeret bibliotekets aviser og tidsskrifter.

Forpagteren må forvente, at der vil være gæster, der ønsker at læse et tidsskrift eller en avis. Erfaringer fra andre lignende steder er, at disse brugere ofte køber en kop kaffe eller lignende, men der kan ikke være købepligt i caféen. På den anden side må gæsterne ikke indtage medbragt mad og drikke i caféområdet.

Københavns Kommune har et mål om, at 90 % af udbuddet af mad og drikkevarer skal bestå af økologiske varer, og forpagter forventes at efterleve dette mål.

Selve køkkenarealet er ca. 31 m2. Køkkenet er godkendt til produktion og servering af varm mad, idet der er fedtbeholder i kælderen.

Det forventes, at caféens sortiment og prisniveau afstemmes i forhold til lokalområdet.

Københavns Kommunes Kultur- og Fritidsudvalg har besluttet, at man ser særlig velvilligt på **socialøkonomiske virksomheder.** Det ville også være meget positivt, hvis caféen kan spille en rolle i forhold til at ansætte eller på anden måde engagere lokale borgere.

**6.2** *Dialog og åbningstider*

Caféen er en væsentlig del af Tingbjerg Bibliotek & Kulturhus. Forpagter skal således være positivt indstillet på at indgå i dialog med husets ledelse om kulturelle aktiviteter i huset og caféen, ligesom forpagter skal være indstillet på at ændre åbningstider og/eller arbejde med fleksibel betjening i et vist omfang, således at åbningstiderne matcher Tingbjerg Bibliotek & Kulturhus’ arrangementer og åbningstider. Åbningstiderne kan udvikle sig på sigt, men forventes ved åbningen at være mandag til torsdag kl. 9-20, fredag kl. 9-18, lørdag kl. 8-14 og søndag kl. 14-18. Eksempler på arrangementer kunne være konferencer, møder, litteraturarrangementer, teater, dans, koncerter m.m.

**6.3** *Personaleovertagelse*

Der overdrages ikke noget personale fra tidligere, da caféen ikke har været bortforpagtet før.

**6.4** *Forpagtningsafgift*

 Tilbudsgiver skal i tilbudsskemaet angive en årlig forpagtningsafgift. Forpagter afholder herudover selv udgifter for forbrug af el og vand efter opsatte bimålere. Der skal stilles bankgaranti på 100.000 kr. eller indbetales et tilsvarende beløb i depositum.

**6.5** *Tidsbegrænsning*

Cafédriften udbydes for en periode af 4 år, og kontrakten er gensidigt uopsigelig i 1 år efter overtagelsen. Forpagter har ikke fortrinsret ved ny indkaldelse af tilbud.

**6.6** *Afståelse og fremforpagtning m.v.*

 Forpagter har ikke ret til afståelse og ingen ret til at overdrage forpagtningen, herunder overdrage driften til tredjemand (fremforpagtning**).**

**6.7** *Rygeforbud*

Caféen er beliggende i offentligt tilgængelig ejendom og er derfor underlagt rygeforbud.

**6.8** *Gæld til det offentlige*

Tilbudsgiver skal på tro og love erklære, at pågældende ikke har ubetalt, forfalden gæld til det offentlige, jf. bilag tro og love er erklæring samt vedlægge en restanceattest.

* 1. *Bevillinger*

Det er en afgørende forudsætning for indgåelse af kontrakten, at forpagter opnår de nødvendige tilladelser og bevillinger, herunder alkoholbevilling og nattilladelse mv.

# 7. Udvælgelsesprocessen

**7.1** *Spørgsmål og besigtigelse*

Såfremt der er spørgsmål vedrørende processen m.v., kan der rettes henvendelse til adm. leder i Kultur N Anders Petersson på telefon 2715 6850 eller på mail andpet@kk.dk

Der må **ikke** rettes hverken mundtlig eller skriftlig henvendelse vedrørende udbuddet til andet personale i Tingbjerg Bibliotek & Kulturhus.

Tilbudsgiver kan efter nærmere aftale med adm. leder Anders Petersson fra Kultur N besigtige caféen i Tingbjerg Bibliotek & Kulturhus.

**7.2** *Ansøgningsfrist*

Tilbud skal være Tingbjerg Bibliotek & Kulturhus i hænde senest:

**Søndag d. 5. august, 2018, kl. 12.00**

på adressen anført i afsnit 8.3.

 Tilbud, der modtages efter tilbudsfristens udløb, vil ikke blive taget i betragtning.

**7.3** *Åbning af bud og evt. afvisning*

Alle rettidigt modtagne tilbud vil blive åbnet umiddelbart efter tilbudsfristens udløb. Der vil ikke være mulighed for, at tilbudsgiverne overværer åbningen af tilbuddene.

Kultur N vil derefter gennemgå alle tilbud med henblik på at konstatere, hvorvidt tilbuddene indeholder de krævede oplysninger.

Kultur N forbeholder sig ret, men har ikke pligt, til at afvise tilbud, som ikke indeholder de krævede oplysninger.

**7.4** *Korrekt afgivet tilbud*

Kultur N vil dernæst vurdere, hvilke tilbud/tilbudsgiver der bedst opfylder følgende kriterier:

* Tilbudsgiver har godtgjort at have erfaring/kvalifikationer ved drift af café, restauration eller lignende relevant erfaring m.v. (fra egen virksomhed, ansættelse hos andre, uddannelse eller andet).
* Tilbudsgiver har godtgjort at have en passende økonomi i relation til cafédriften. Vurderingen baseres på tilbudsgivers budget i tilbudsskemaet, jf. bilag 2.
* Tilbudsgiver har i sit budget for cafédriften godtgjort et realistisk økonomisk grundlag for cafédriften. Vurderingen baseres på tilbudsgivers oplysninger i tilbudsskemaet, jf. bilag 2.
* Tilbudsgiver har overbevisende godtgjort at kunne/ville leve op til målsætningen om, at cafédriften skal være en nær og naturlig del af Tingbjerg Bibliotek og Kulturhus dagligdag, herunder ved konstruktiv dialog med husets ledelse. Vurderingen baseres på tilbudsgivers oplysninger i tilbudsskemaet, jf. bilag 2.
* Tilbudsgiver har overbevisende godtgjort at kunne / ville arbejde indenfor de rammer for cafédrift i Kultur- og Fritidsforvaltningen, som er beskrevet i pkt. 4.1.
* Der vil også blive lagt vægt på tilbudsgivers overvejelse om prisniveauet i caféen samt vilje til at udvikle caféen i dialog og samarbejde med lokalområdet.
* Københavns Kommunes Kultur- og Fritidsudvalg har besluttet, at man ser særlig velvilligt på **socialøkonomiske virksomheder.**
* Tilbudsgiver har sandsynliggjort at have forudsætningerne for at opnå alkoholbevilling.

**7.5** *Indbydelse til videre drøftelse af tilbud*

De tilbudsgivere, som vurderes bedst at kunne leve op til ovenstående kriterier, vil derefter enkeltvis blive indbudt til møde af Tingbjerg Bibliotek og Kulturhus. Ved dette møde vil tilbudsgiveren og Tingbjerg Bibliotek og Kulturhus gennemgå tilbudsgiverens ansøgning med henblik på en uddybning af tilbuddet i form af spørgsmål og supplerende oplysninger. På mødet vil der endvidere være mulighed for forhandling om tilbuddets enkelte elementer.

Hvor mange tilbudsgivere, der indbydes til møde vil afhænge af antallet af tilbud, der modtages.

Afhængigt af behovet herfor kan Tingbjerg Bibliotek og Kulturhus efter afholdelse af disse møder inden for en kort frist udbede sig yderligere materiale og oplysninger.

**7.6** *Udvælgelse af tilbudsgiver*

Efter endt afholdelse af møderunden med de indbudte tilbudsgivere vil Kultur N og Tingbjerg Bibliotek & Kulturhus afgøre, hvilken tilbudsgiver der indgås forpagtningskontrakt med.

Beslutningen vil blive truffet på baggrund af:

* en vurdering af, hvilke tilbud der bedømt ud fra tilbuddene samt efterfølgende øvrige oplysninger bedst lever op til kriterierne anført i pkt. 7.4.
* hvilken tilbudsgiver der tilbyder at betale den højeste minimumsafgift.

Der vil herefter blive underskrevet kontrakt.

**7.7** *Annullering af tilbudsprocessen*

Kultur N forbeholder sig adgang til på ethvert tidspunkt at annullere tilbudsprocessen helt eller delvist. Annullering kan eksempelvis aktualiseres, såfremt det vurderes, at ingen tilbudsgiver har godtgjort et realistisk økonomisk grundlag for at drive caféen.

**7.8** *Ansvarsforbehold*

Det understreges, at Kultur N ved indgåelse af forpagtningskontrakten med den enkelte tilbudsgiver ikke har taget stilling til f.eks. alkoholbevilling og nattilladelse, da dette afgøres selvstændigt af politiet og bevillingsmyndigheden på grundlag af ansøgning fra tilbudsgiver. Kultur N påtager sig som udbyder ikke ansvaret for, at den tilbudsgiver, der er indgået kontrakt med, kan opnå de nødvendige tilladelser til cafédrift.

Det skal endvidere understreges, at Kultur Ns kendskab til tilbudsgivers økonomiske forhold, budgetudkast m.v. i forbindelse med udbuddet ikke medfører nogen form for ansvar for rentabiliteten af cafédriften eller andet, ligesom oplysningerne i tilbudsmaterialet om omsætning, personale m.v. er givet uforbindende.

**8.** **Oplysninger og materiale der skal fremsendes sammen med afgivelse af tilbuddet**

**8.1** *Tilbudsskema*

Tilbudsgiver skal anvende tilbudsskemaet, der er vedlagt som bilag 2 til tilbudsmaterialet.

 Tilbudsskemaet skal være vedlagt udfyldt ”Tro og love erklæring om ubetalt, forfalden gæld til det offentlige”, jf. bilag 5 samt en restanceattest fra SKAT.

**8.2**  *Alternative, begrænsede tilbud*

 Et tilbud kan ikke begrænses til kun at omfatte dele af de opgaver, som indgår i forpagtningskontrakten.

 Der kan ikke afgives alternative tilbud.

**8.3** *Fremsendelse af tilbud*

 Tilbud skal fremsendes, overbringes eller sendes på e-mail til nedenstående adresse i ét eksemplar:

Tingbjerg Bibliotek & Kulturhus

c/o Husum Bibliotek

Frederikssundsvej 290

2700 Brønshøj

Att.: Mikkel Helldén-Hegelund

Mail: mikhel@kff.kk.dk

Ved fremsendelse af tilbuddet med post skal tilbuddet være placeret i en lukket konvolut eller tilsvarende tillukket indpakning, mærket ”Tilbud vedr. cafédrift/Må ikke åbnes i posten”.

**8.4** *Forpligtigelse af tilbud*

 Det afgivne tilbud er bindende for tilbudsgiver indtil tre måneder efter udløb af ansøgningsfristen, medmindre tilbuddet er endeligt afslået af Kultur N.

**9. Supplerende oplysninger og spørgsmål til tilbudsmaterialet**

 Oplysningerne om biblioteket og kulturhuset er indhentet i juni 2018. Oplysningerne giver i videst muligt omfang et fyldestgørende indtryk af Tingbjerg Bibliotek & Kulturhus’ profil, indretning samt hvilke krav, der stilles til en fremtidig forpagter. Tingbjerg Bibliotek & Kulturhus tager imidlertid forbehold for eventuelle ændringer i perioden efter indsamlingen af ovenstående oplysninger.

 Såfremt der efter tilbudsgivers opfattelse er uklarheder i tilbudsmaterialet eller i det øvrige materiale, opfordres man til at rette henvendelse til Kultur Ns administrative leder Anders Petersson på tlf. 2715 6850 eller på mail andpet@kk.dk

**10. Fortrolighed, omkostninger mv.**

 Kultur N vil så vidt muligt iagttage fortrolighed med hensyn til indholdet af de tilbud, der bliver modtaget. Kultur N er imidlertid undergivet forvaltnings- og offentlighedslovens regler om aktindsigt og kan derfor være forpligtet til at videregive oplysninger om tilbuddene og disses indhold. Offentlighedsloven omfatter ikke enkeltpersoners økonomiske forhold eller oplysninger om drifts- eller forretningsforhold, der er af væsentlig økonomisk betydning for den person eller virksomhed, oplysningerne angår.

 Tilbudsgivers omkostninger i forbindelse med udbuddet er Kultur N uvedkommende.

**11. Bilag der er vedlagt dette tilbudsmateriale**

 Bilag 1 – Betinget tidsbegrænset forpagtningskontrakt

 Bilag 2 - Tilbudsskema

 Bilag 3 - Tegning af det forpagtede

 Bilag 4 – Liste over elementer og maskiner

 Bilag 5 – Bilag 5 Tegning køkken med inventar

 Bilag 6 - Tro og love erklæring

eDoc 2017-0200447